จับตาตลาดหุ้น! หลังผลประชามติกรีซโหวต “No” กว่า 61%
ผลสำรวจความคิดเห็นครั้งสุดท้าย ที่มีการเผยแพร่ภายหลังการปิดหีบลงประชามติในกรีซในวันอาทิตย์ ( 5 ก.ค.) ชี้ ฝ่ายโหวต “No” หรือพวกที่ “ไม่เอาด้วย” กับเจ้าหนี้ต่างประเทศเป็นฝ่ายมีคะแนนนำฝ่ายที่โหวต “Yes” ขณะที่ดัชนีล่วงหน้าตลาดหุ้นสหรัฐร่วงลงในช่วงเช้าวันนี้ หลังจากผลการลงประชามติบ่งชี้ว่า ชาวกรีซตัดสินใจโหวต 'No' เพื่อปฏิเสธมาตรการรัดเข็มขัดเพื่อแลกกับความช่วยเหลือด้านการเงิน
6 ก.ค. 2558

ผู้สื่อข่าวรายงานว่า ผลสำรวจความคิดเห็นครั้งสุดท้าย ที่มีการเผยแพร่ภายหลังการปิดหีบลงประชามติในกรีซในวันอาทิตย์ ( 5 ก.ค.) ชี้ ฝ่ายโหวต “No” หรือพวกที่ “ไม่เอาด้วย” กับเจ้าหนี้ต่างประเทศเป็นฝ่ายมีคะแนนนำฝ่ายที่โหวต “Yes”
ขณะที่ผลการนับคะแนนการลงประชามติล่าสุดพบว่า ฝ่ายโหวต “No” เป็นฝ่ายที่มีคะแนนนำฝั่งที่โหวต“Yes”แบบค่อนข้างทิ้งช่วงห่าง ที่ 59.8 เปอร์เซ็นต์ ต่อ 40.1 เปอร์เซ็นต์ และส่อเค้าจะมากเกินกว่า “61 เปอร์เซ็นต์” เมื่อการนับคะแนนเสร็จสิ้นลง
ด้านนายสเตฟเฟน ไซเบิร์ต โฆษกรัฐบาลเยอรมนีเปิดเผยว่า นายกรัฐมนตรีอังเกลา แมร์เคิล ของเยอรมนีจะเดินทางไปยังประเทศฝรั่งเศสในวันนี้ เพื่อหารือกับประธานาธิบดีฟรองซัวส์ ออลลองด์ ของฝรั่งเศส หลังจากมีข้อมูลระบุว่า ชาวกรีซเลือกโหวต ‘No’ เพื่อปฏิเสธมาตรการรัดเข็มขัดของเจ้าหนี้
นายไซเบิร์ตระบุว่า นางแมร์เคลจะเดินทางถึงฝรั่งเศสในช่วงบ่ายวันนี้ โดยหนึ่งในประเด็นที่นางแมร์เคลจะหยิบยกขึ้นมาหารือกับนายออลลองด์ก็คือ “การประเมินสถานการณ์ร่วมกัน หลังชาวกรีซลงประชามติโหวต ‘No’  เพื่อคัดค้านมาตรการรับเข็มขัดของกลุ่มเจ้าหนี้
นายอเล็กซิส ซิปราส นายกัฐมนตรีกรีซได้ประกาศชัยชนะหลังจากประชาชนชาวกรีซโหวต ‘No’ เป็นส่วนใหญ่ เพื่อแสดงออกถึงการคัดค้านมาตรการรัดเข็มขัดตามข้อเรียกร้องของเจ้าหนี้เพื่อแลกกับการให้ความช่วยเหลือด้านการเงิน
ผลการลงประชามติดังกล่าวส่งผลให้อนาคตของกรีซในยูโรโซนตกอยู่ในความไม่แน่นอน ซึ่งอาจจะทำให้กรีซต้องออกจากการเป็นสมาชิกยูโรโซน
ด้านคณะกรรมาธิการยุโรป (EC) ออกแถลงการณ์ว่า กลุ่มเจ้าหนี้ของกรีซในยูโรโซนจะจัดการประชุมทางไกลในช่วงเช้าวันจันทร์ เพื่อหารือกันหลังจากชาวกรีซตัดสินใจโหวต ‘No’ เพื่อคัดค้านมาตรการรัดเข็มขัดจากกลุ่มเจ้าหนี้
โดยแถลงการณ์ระบุว่า นายฌอง-คล้อด ยุงเกอร์ ประธาน EC จะจัดการประชุมทางไกลในวันจันทร์ ร่วมกับนายโดนัลด์ ทัสค์ ประธานสภายุโรป, นายมาริโอ ดรากี ประธานธนาคารกลางยุโรป (ECB) และนายเจอโรน ดิจเซลโบลม ประธานยูโรกรุ๊ป
ขณะที่ดัชนีล่วงหน้าตลาดหุ้นสหรัฐร่วงลงในช่วงเช้าวันนี้ หลังจากผลการลงประชามติบ่งชี้ว่า ชาวกรีซตัดสินใจโหวต ‘No’ เพื่อปฏิเสธมาตรการรัดเข็มขัดเพื่อแลกกับความช่วยเหลือด้านการเงิน
ทั้งนี้ ดัชนี S&amp;P 500 ล่วงหน้า ปรับตัวลง 27 จุด หรือ 1.3% แตะที่ 2,041 จุด ซึ่งบ่งชี้ว่า ดัชนี S&amp;P 500 มีแนวโน้มที่จะเปิดตลาดร่วงลงในวันนี้